Natasha dood weens skietwond – lykskouing | Netwerk24
Natasha dood weens skietwond – lykskouing
Deur André Damons 11 Julie 2018 22:08
Byna 'n maand nadat die lyk van Natasha Mans onder 'n boom in haar vriend se erf gevind is, wys die lykskouing nou dat sy dood is weens die skietwond in haar bors.
Mans (41) se lyk is op 13 Junie onder 'n boom in die erf van Dennis Casten, haar vriend met wie sy 'n huis gedeel het, in Groenvlei, Bloemfontein, gekry. Sy het 'n skietwond in haar bors gehad en 'n rewolwer is langs haar gevind. Sy het sowat twee weke vantevore verdwyn.
Natasha Mans en haar vriend, Dennis Casten.Foto: Facebook
Daar was ook tekens dat haar lyk in 'n vrieskas gehou is.
Kol. Thandi Mbambo, provinsiale polisiewoordvoerder, het gister gesê die lykskouing het gewys Mans is dood weens die skietwond, maar sy kon nie sê presies wanneer Mans geskiet is nie.
Die uitslae van die lykskouing is eers Dinsdag ontvang. Dit het ook gewys Mans het kneuswonde onder haar arms en bloed in haar bors gehad.
Mbambo kon ook nie sê hoe lank Mans in 'n vrieskas gehou is voordat haar lyk in die verste hoek van Casten se erf gelaat is nie.
Dit is ook onbekend wat die kneuswonde veroorsaak het en wanneer dit veroorsaak is.
Die polisie is ook nog nie nader aan die identiteit van enige verdagte of verdagtes of inhegtenisnemings vir die moord nie.
Mbambo sê daar word nog op die uitslae van ballistiese toetse gewag om te bepaal of sy geskiet is met die vuurwapen wat langs haar lyk gevind is.
Die saak word nou deur die sogenaamde moordeenheid van die Mangaung-polisiekantoor ondersoek.
Die speurders van dié eenheid word beskou as kundiges in die ondersoek van moordsake.
Meer oor: Natasha Mans | Bloemfontein | Misdaad | Skietwond | Polisie-Ondersoek | Nadoodse Ondersoek